Jeremia 30 | Beibele Inthaneteng | Phetolelo ya Lefase le Lefsa
30 Lentšu leo le tletšego Jeremia le etšwa go Jehofa, le re:
2 “Se ke seo Jehofa Modimo wa Isiraele a se boletšego a re: ‘Ingwalele pukung mantšu ka moka ao ke tlago go go botša wona.+
3 Ka gona, “tsebang gore go tla matšatši,” o re’alo Jehofa, “ao ka ona ke tla kgoboketšago bao ba thopilwego ba batho ba ka, e lego Isiraele le Juda,”+ go boletše Jehofa, “ka ba bušetša nageng yeo ke e neilego borakgolokhukhu ba bona, gomme e tla ba ya bona gape.”’”+
4 A ke mantšu ao Jehofa a a boditšego Isiraele le Juda.
5 Se ke seo Jehofa a se boletšego a re: “Re kwele mokgoši wa letšhogo, yona poifo,+ gomme ga go na khutšo.
6 Hle botšišang, le boneng ge e ba go na le monna yo a belegago. Ke ka baka la’ng ke bone bannatia ka moka ba itshwere matheka go etša mosadi yo a belegago,+ difahlego ka moka di sehlefetše?+
7 Joo! Ka gobane letšatši leo ke le legolo,+ moo e lego gore ga go na leo le swanago le lona,+ ke letšatši la tlalelo ya Jakobo.+ Eupša o tla phološwa go lona.”
8 “Letšatšing leo,” o re’alo Jehofa wa madira, “ke tla tšea joko yeo e lego melaleng ya bona ka e roba, ka kgaola ditlemo tša bona ka bogare,+ gomme bašele ba ka se sa ba šomiša gampe bjalo ka bahlanka.
9 Ba tla hlankela Jehofa Modimo wa bona le Dafida kgoši+ ya bona, yoo ke tla ba tsošetšago yena.”+
10 “Ge e le wena, o se ke wa boifa, wena Jakobo mohlanka wa ka,” o re’alo Jehofa, “gomme o se ke wa tšhoga, wena Isiraele.+ Ka gobane ke go phološa ke le kgole, le bana ba gago ke ba phološa nageng yeo ba thopetšwego go yona.+ Le gona Jakobo o tla boa, a se šitišwe a ba a iketla, go ka se be le yo a mo tšhošago.”+
11 “Ka gobane ke na le wena,” o re’alo Jehofa, “gore ke go phološe;+ eupša ke tla fediša ditšhaba ka moka tšeo ke go gašanyeditšego go tšona.+ Lega go le bjalo, ge e le wena nka se go fediše.+ Le gona ke tla go phošolla go fihla tekanyong e swanetšego, ka ge ruri nka se go lese o sa otlwe.”+
12 Se ke seo Jehofa a se boletšego: “Ga go na se se ka alafago tshenyego ya gago.+ Ntho ya gago ga e fole.+
13 Ga go na yo a lopelago taba ya gago ka morero wa gore go alafše sešo sa gago.+ Ga go na seo se ka go alafago le seo se ka go lokišago.+
14 Ka moka bao ba go ratago kudu ke bona ba go lebetšego.+ Ga ba sa go tsoma. Ka baka la boati bja melato ya gago, ke go otlile wa lenaba,+ ka kotlo ya motho yo sehlogo;+ dibe+ tša gago ke tše dintši kudu.+
15 O re’ng o llišwa ke tshenyego ya gago?+ Bohloko bja gago ga bo alafege ka baka la boati bja melato ya gago; dibe tša gago ke tše dintši kudu.+ Ke go dirile dilo tše.
16 Ka gona bohle bao ba go fedišago le bona ba tla fedišwa;+ ge e le manaba a gago ka moka, a tla ya bothopša ka moka ga wona.+ Le gona bao ba go thopago ba tla thopša, gomme bohle bao ba go hulago ke tla ba gafela go hulwa.”+
17 “Ke tla go fodiša, ka go alafa dintho tša gago,”+ o re’alo Jehofa. “Ka gobane ba be ba go bitša mosadi yo a rakilwego, ba re:+ ‘Yoo ke Tsione, yo go sego motho yo a mo tsomago.’”+
18 Se ke seo Jehofa a se boletšego a re: “Šefa ke kgoboketša bao ba thopilwego ba ditenteng tša Jakobo+ gomme ke tla šokela ditaberenakele tša gagwe. Le gona motse o tla agwa lefsa godimo ga mmoto+ wa wona; ntlo ya sebo e tla dula lefelong la yona le le swanetšego.+
19 Go tla tšwa ditebogo go bona, gwa kwala le lešata la bao ba segago.+ Ke tla ba atiša, gomme ba ka se fokotšege;+ ke tla ba atiša kudu, gomme ba ka se nyatšege.+
20 Le gona bana ba gagwe ba tla etša mehleng e fetilego, phuthego ya gagwe ya thewa ka go tia pele ga ka.+ Ke tla otla bagateledi ba gagwe ka moka.+
21 Yo mogolo wa gagwe o tla tšwa go yena,+ le mmuši wa gagwe o tla tšwa go yena;+ ke tla mmatametša gomme a mpatamela.”+
“Bjale ke mang yo, yo a betilego pelo gore a mpatamele?”+ o re’alo Jehofa.
22 “Lena le tla ba batho ba ka+ gomme nna ke tla ba Modimo wa lena.”+
23 Bonang! Ledimo la Jehofa, yona pefelo, le tsogile, ledimo le le tšutlago o šoro.+ Le tla tšutlela dihlogong tša ba kgopo.+
24 Bogale bja Jehofa bjo bo tukago bo ka se gome go fihlela a phethile dikakanyo tša pelo ya gagwe le go di phethagatša.+ Mehleng ya bofelo le tla ela seo hloko.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D30%26wtlocale%3DSE%26srcid=share⊂ject=Bala Beibele Inthaneteng